Mihál, Jozef, poslanec NR SR (2014-09-09):
Ďakujem pekne za slovo, pani podpredsedníčka. Vážený pán minister, vážené kolegyne, kolegovia, vážení prítomní. Tak sme sa vlastne dozvedeli, my sme sa vlastne dozvedeli vo vládnom návrhu na skrátené legislatívne konanie, že pán minister si nerobí načas domáce úlohy. Vianočný príspevok je, ako všetci dobre vieme, takou vlajkovou loďou politiky SMER-u. Vianočné príspevky, zaviedli ste to v roku 2006, je to naozaj populárny spôsob ako vylepšiť dôchodcom aspoň čiastočne ich príjmovú situáciu v období pred Vianocami, aby bolo na nejaké tie darčeky. Je to vaša vlajková loď, vy ste vlastne od svojho nástupu celý čas vždy zdôrazňovali vianočné príspevky, vianočné príspevky zvýšite, nájdete peniaze. Aj ste ich našli. Ste jednofarebná vláda, čiže nemáte problém sa dohodnúť s ministrom financií. A tu na veľké prekvapenie, keď ste teda našli ďalšie peniaze na jednorazové zvýšenie vianočných príspevkov o tých 12 eur, nie ste schopní tak včas doručiť tento návrh zákona do Národnej rady, aby nebolo ohrozené, podľa toho, čo píšete, respektíve to, čo vláda uvádza v dôvodovej správe, aby nebolo ohrozené vyplatenie týchto jednorazových vyšších vianočných príspevkov. Vážení priatelia z Jednoty dôchodcov, vidíte, akého máte ministra, neschopného človeka, ktorý nie je schopný načas doručiť zákon do Národnej rady. (Reakcia v sále.) Dobre. Teraz sa ale pozrime na vec z druhej strany. V dôvodovej správe, respektíve v odôvodnení k skrátenému legislatívnemu konaniu sa píše, že navrhovanými opatreniami, to znamená, tým jednorazovým zvýšením vianočného príspevku o 12 celá niečo eur, ale nie pre všetkých dôchodcov, len pre tých, ktorí majú dôchodok do približne 400 eur, sa vláda Slovenskej republiky snaží znížiť možné riziko chudoby a prispieť k naplneniu práva na zachovanie ľudskej dôstojnosti u tejto skupiny poberateľov dôchodku v uvedenom teda v predvianočnom období. Čiže tých 12 eur, ktoré dostanú dôchodcovia s dôchodkom do 400 eur mesačne, má znamenať naplnenie práva na zachovanie ľudskej dôstojnosti. Čiže keď niekto dostane 12 eur jednorazovo raz do roka, raz do roka, zdôrazňujem, tak to má prispieť k naplneniu práva na zachovanie ľudskej dôstojnosti. To o akej ľudskej dôstojnosti, prosím vás, hovoríte? Dvanásť eur, to sa rovná zachovanie ľudskej dôstojnosti? Keby išlo o 300, 400, tisíc eur, nepoviem. Dvanásť eur? Robíte si z tých ľudí srandu? Áno, ak si myslíte, že 12 eur znamená zachovanie práva na ľudskej dôstojnosti, ak ste to postavili na tomto predpoklade, potom je návrh na skrátené legislatívne konanie vlastne v poriadku. (Reakcia z pléna.) Je, je, pán kolega, pretože, pretože, ako potom vláda správne uvádza v návrhu, môže dôjsť k ohrozeniu základných ľudských práv a slobôd, čo teda je v súlade s § 89 ods. 1 rokovacieho poriadku, keď prijmeme tento argument, pretože podľa ústavy paragraf 8, pardon, čl. 19 ústavy ods. 1 hovorí: „Každý má právo na zachovanie ľudskej dôstojnosti.“ Čiže ešte raz, ak ľudská dôstojnosť sa rovná sume 12 eur, ak to prijmeme, tento váš argument, koľko, akú cenu majú tie hodinky pána premiéra? Tak ak teda 12 eur je cena ľudskej dôstojnosti, tak potom áno, potom to berme, prosím vás, vážení kolegovia z opozície, berme to, je naozaj ohrozená, sú ohrozené základné ľudské práva, tých 12 eur, takže mali by sme tento návrh podporiť. Prosím vás, vyzývam vás k tomu, sú ohrozené základné ľudské práva; 12 eur, to sú základné ľudské práva, takže treba to podporiť. Dobre, tretí pohľad na vec. Hovoríte, že by sa to nestihlo, že by sa to nestihlo. Vážení priatelia, neviem, či ste si študovali ten samotný návrh, o čo tam vlastne ide. V zákone o vianočnom príspevku, skúsim byť teda trošku stručný, asi tak osem viet poviem k tomu, v zákone o vianočnom príspevku je nadefinovaný vzorec, matematický vzorec, nie príliš komplikovaný, ako sa má vyplatiť, ako sa má vypočítať výška vianočného príspevku v závislosti od výšky dôchodku toho dôchodcu. Veľmi jednoduchý vzorec. Že ten sa mierne mení, solidárnejšie sa to tak mení, však o tom potom, to si povieme, keď budeme hovoriť k samotnému návrhu, a plus tam ešte je ťažká matematika, a plus 12 eur niečo, ak ten dôchodok je do 400 eur. Takže tento vzorec sa vlastne novelizuje takýmto spôsobom. A Sociálna poisťovňa, keby tento zákon šiel riadnym spôsobom a keby tento zákon bol schválený na októbrovej schôdzi, čo ja viem, niekedy okolo povedzme 30. októbra, tak Sociálna poisťovňa si myslíte, že do toho 2. decembra by tí programátori Sociálnej poisťovne neboli schopní preprogramovať tento jeden úplne triviálny vzorec? Tie obálky, tie adresy, že kam to ide, kto do dostane. A že poštou tie procesy sú od roku 2006 rozbehnuté, na tom sa nemení vôbec nič, vôbec nič. Len sa mení ten spôsob výpočtu, ktorý vlastne sa mení každý rok už len samotnou valorizáciou. Čiže ten spôsob výpočtu, čo mám na to povedať, 30 dní je na to, aby sa to preprogramovalo s tým, že tí ľudia to už vedia, lebo to tu je, hej, to tu je. Čiže oni to už majú dávno naprogramované v tej Sociálnej poisťovni, už to testujú, či to náhodou nenaprogramovali zle. To je veľmi falošný dôvod, že sa to jednoducho nestihne. Ak sa to nestihne, tak poprosím vymeniť pána generálneho riaditeľa Sociálnej poisťovne, pretože je zrejme neschopný a nie je schopný si uriadiť svojich programátorov, a tak ďalej a tak ďalej. Ja viem, pán minister, čo si vy teraz píšete. Vy si píšete, že to nie je len o tom vzorci. Pozor, vážení kolegovia, kolegyne, to nie je len o tom vzorci, to je o tom, že do zákona pribúda nová filozofia. A to filozofia, že sa odteraz bude prihliadať aj na dôchodok poberaný z cudziny, a teda tí ľudia, ktorí ten poberajú z cudziny, musia mať dostatočný čas, aby to tej Sociálnej poisťovni nahlásili. No ja teraz sa ospravedlňujem, lebo zachádzam do vecnej podstaty trošku samotného návrhu a chcem túto zmenu pochváliť. To je dobrá zmena. Ale ak by toto, toto malo byť dôvodom na skrátené konanie, že ste tento zlepšovák vlastne vymysleli a chcete ho ešte rýchlo uplatniť tohto roku, tak to tam potom napíšte: hrozia závažné škody štátu, lebo 100 alebo 200 dôchodcov neoprávnene v zmysle tejto logiky dostáva vianočný príspevok a nebude po novom. Podľa môjho názoru keby ste chceli, keby ste naozaj, pán minister, chceli, tak potom túto pozitívnu zmenu jednoducho posuniete z hľadiska účinnosti na budúci rok, keď sa už tohto roku nestihne, a hotovo. Tých 200 ľudí alebo tých vianočných príspevkov, ktoré takto zachránite, na veci nič zásadné nezmenia. Pravda, pán generálny riaditeľ? Takže argumentácia... Pán generálny, čo poviete, vaši programátori sú schopní za 30 dní naprogramovať jednoduchú zmenu vzorca a + b = c? Čo myslíte? Tvárite sa tak neurčito. Možno, že naozaj nie sú, no je mi to potom ľúto. Niekde je chyba. No dobre, pozrime sa ešte, poprosím, na to, akým spôsobom prebiehal legislatívny proces, pokiaľ ide o zákon o vianočnom príspevku doteraz, keďže zrazu, zrazu táto novela musí byť prijímaná v skrátenom konaní, lebo sa to nestihne, a tak ďalej a tak ďalej. Takže samotný zákon má č. 592/2006, bol prijatý prvou vládou Roberta Fica v roku 2006. Zákon ako taký, ako nový prvok v systéme, ako úplne nová vec pre Sociálnu poisťovňu, ktorá to musela zvládnuť, ako bol prijímaný? Bol prijímaný tak, že prvé čítanie, žiadne skrátené legislatívne konanie, kolegyne, kolegovia, pekne-krásne, prvé čítanie bolo 6. septembra 2006 a druhé čítanie a tretie čítanie na ďalšej schôdzi v októbri, 24. októbra 2006 bol schválený samotný zákon o vianočných príspevkoch. A Sociálna poisťovňa mala, ja neviem, päť týždňov času na to, aby úplne nový zákon implementovala a rozbehla všetky procesy. Čiže neporovnateľne iná záťaž pre Sociálnu poisťovňu ako táto triviálna zmena a vtedy to vedelo ísť v normálnom konaní. Ďalej zoberme si priamu novelizáciu tohto zákona novelou 463/2008, poslanecká novela pána kolegu Madeja. Prvé čítanie – 17. september 2008, druhé a tretie čítanie na ďalšej schôdzi riadnym procesom 6. novembra, 6 novembra 2008. A všetko sa stihlo. Ďalej, ďalej sme prišli my, prišiel som ja ako minister, a pretože mi záležalo na tom, aby bolo vo vianočných príspevkoch všetko v poriadku a aby sa zmenil systém na princíp vyššej solidarity, a ja som vlastne zaviedol prvýkrát ten vzorec vyšší vianočný príspevok pre nižšie dôchodky a, naopak, nižší vianočný príspevok pre tých dôchodcov, ktorí sú na tom lepšie. A ako sme túto novelu, pán minister, vtedy robili? Robili sme ju tak, že prvé čítanie prebehlo 19. mája 2011, čiže v dostatočnom čase, aby ten vzorec bol zapracovaný do zákona a implementovaný Sociálnou poisťovňou. Druhé a tretie čítanie prešlo 12. júla v riadnom procese a 12. júla. Čiže dostatočne dopredu som myslel na dôchodcov, dostatočne dopredu som tú novelu pripravil a dostatočne včas a v riadnom procese za vašej účasti, Jednoty dôchodcov, v pripomienkovom konaní, tieto procesy regulárnym spôsobom prešli a nikto sa nemohol ani náznakom sťažovať. No a teraz poďme do finále. Kolegyne, kolegovia, možno si pamätáte, že aj vlani na jeseň bola novela zákona o vianočných príspevkoch. A možno, že si pamätáte, že jej pointou bolo zase menenie vzorca a zvýšenie tej výslednej sumy, ktorú dôchodcovia dostali. Ako prebiehal ten proces vlani? Prebiehal v riadnom legislatívnom konaní, prvé čítanie bolo na septembrovej schôdzi 6. septembra 2013, druhé a tretie čítanie bolo 16. 10., na októbrovej schôdzi 16. 10. 2013. Čiže žiadne tajtrlíkovanie so skráteným legislatívnym konaním, žiadne výhovorky, žiadne chameleónstvo, žiadna faloš a žiadna propagácia, pretože vtedy neboli žiadne komunálne voľby. (Potlesk.)